REGULAMENTUL (CE) NR. 508/2007 AL CONSILIULUI
din 7 mai 2007
de deschidere a contingentelor tarifare pentru importurile în Bulgaria și România de zahăr brut din trestie-de-zahăr pentru aprovizionarea rafinăriilor în anii de comercializare 2006/2007, 2007/2008 și 2008/2009
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 alineatul (2),
având în vedere propunerea Comisiei,
având în vedere avizul Parlamentului European,
întrucât:
(1)
Articolul 29 alineatul (1) din Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1) stabilește necesarul tradițional de aprovizionare în sectorul rafinării zahărului în Comunitate. Această dispoziție a fost modificată prin Regulamentul (CE) nr. 2011/2006 al Consiliului din 19 decembrie 2006 de adaptare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori, Regulamentul (CE) nr. 318/2006 privind organizarea comună a piețelor în sectorul zahărului și Regulamentul (CE) nr. 320/2006 de instituire a unui regim temporar de restructurare a industriei zahărului în Comunitatea Europeană din cauza aderării Bulgariei și a României la Uniunea Europeană (2), pentru a asigura distribuirea unui necesar tradițional de aprovizionare de 198 748 tone în cazul Bulgariei și de 329 636 tone în cazul României pentru anii de comercializare 2006/2007, 2007/2008 și 2008/2009.
(2)
Rafinăriile cu activitate permanentă din Bulgaria și România se bazează într-o măsură substanțială pe importurile de zahăr brut din trestie-de-zahăr de la furnizori tradiționali din anumite țări terțe.
(3)
Pentru a evita întreruperea furnizării de zahăr către rafinăriile cu activitate permanentă din Bulgaria și România, se consideră necesară deschiderea de contingente tarifare pentru importuri de zahăr de acest tip din țări terțe în statele membre respective, pe parcursul unei perioade ce cuprinde acei ani de comercializare pentru care necesarul tradițional de aprovizionare a fost repartizat între statele membre.
(4)
Licențele de import emise în cadrul contingentelor tarifare deschise în temeiul prezentului regulament ar trebui rezervate pentru rafinăriile cu activitate permanentă desemnate din Bulgaria și România.
(5)
Cuantumul taxei de import aplicabile importurilor în cadrul contingentelor tarifare deschise în temeiul prezentului regulament ar trebui stabilit la un nivel care să asigure o concurență loială pe piața comunitară a zahărului, dar care să nu fie prohibitiv pentru importurile în Bulgaria și România. Ținând seama de faptul că importurile în cadrul acestor contingente tarifare pot fi efectuate din orice țară terță, se cuvine, prin urmare, să se fixeze nivelul taxei de import la 98 EUR pe tonă, identic cu cel fixat pentru zahărul concesii CXL în temeiul articolului 24 din Regulamentul (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (3).
(6)
Monitorizarea și gestionarea contingentelor tarifare deschise prin prezentul regulament pot necesita modificarea ulterioară a criteriilor privind conținutul cererilor de licențe de import și al licențelor de import. Pentru a garanta faptul că pot fi efectuate modificările necesare pentru a ține seama de modificarea condițiilor de pe piață, Comisia trebuie să fie abilitată să modifice articolul 3 alineatul (3) din prezentul regulament.
(7)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (4),
ADOPTĂ PREZENTUL REGULAMENT:
Articolul 1
Deschiderea contingentelor tarifare pentru importul de zahăr brut din trestie-de-zahăr destinat rafinării
(1) Pentru anul de comercializare 2006/2007 se deschid contingente tarifare cu o taxă de 98 EUR pe tonă pentru un total de 396 288 tone în echivalent de zahăr alb, în vederea importului din orice țară terță de zahăr brut din trestie-de-zahăr pentru rafinare încadrat la codul NC 1701 11 10.
Cantitatea care urmează să fie importată se repartizează după cum urmează:
-
Bulgaria: 149 061 tone;
-
România: 247 227 tone.
(2) Pentru fiecare dintre anii de comercializare 2007/2008 și 2008/2009 se deschid contingente tarifare cu o taxă de 98 EUR pe tonă pentru un total de 528 384 tone în echivalent de zahăr alb pentru importul din orice țară terță de zahăr brut din trestie încadrat la codul NC 1701 11 10.
Cantitățile care urmează să fie importate pentru fiecare an de comercializare se repartizează după cum urmează:
-
Bulgaria: 198 748 tone;
-
România: 329 636 tone.
(3) Taxa de 98 EUR pe tonă prevăzută la alineatele (1) și (2) se aplică zahărului brut de calitate standard prevăzut în anexa I punctul III la Regulamentul (CE) nr. 318/2006.
În cazul în care polarimetria zahărului brut importat nu este egală cu 96 grade, taxa de 98 EUR pe tonă crește sau se reduce, după caz, cu 0,14 % pentru fiecare zecime de grad din diferența constatată.
(4) Cantitățile importate în cadrul contingentelor tarifare prevăzute la alineatele (1) și (2) poartă numerele de serie prevăzute în anexa I.
Articolul 2
Aplicarea Regulamentului (CE) nr. 950/2006
Normele privind licențele de import și necesarul tradițional de aprovizionare prevăzute în Regulamentul (CE) nr. 950/2006 se aplică importurilor de zahăr din cadrul contingentelor tarifare deschise în temeiul prezentului regulament, cu excepția cazului în care articolul 3 din prezentul regulament dispune altfel.
Articolul 3
Licențele de import
(1) Cererile de licențe de import pentru cantitățile menționate la articolul 1 se vor înainta autorităților competente din Bulgaria și România, după caz.
(2) Cererile de licențe de import pot fi înaintate numai de către rafinăriile cu activitate permanentă stabilite pe teritoriul Bulgariei sau al României și care sunt desemnate în conformitate cu articolul 17 din Regulamentul (CE) nr. 318/2006.
(3) Cererile de licențe de import și licențele conțin următoarele înregistrări:
(a)
în căsuțele 17 și 18: cantitățile de zahăr brut, în echivalent de zahăr alb, care nu pot depăși cantitățile indicate pentru Bulgaria și, respectiv, pentru România la articolul 1 alineatele (1) și (2);
(b)
în căsuța 20: anul de comercializare căruia îi sunt aferente și cel puțin una dintre înregistrările enumerate în anexa II partea A;
(c)
în căsuța 24 (în cazul licențelor): cel puțin una dintre înregistrările enumerate în anexa II partea B.
(4) Licențele de import emise în temeiul prezentului regulament sunt valabile numai pentru importurile în statele membre în care sunt emise.
Acestea sunt valabile până la sfârșitul anului de comercializare pentru care sunt emise.
(5) În conformitate cu procedura menționată la articolul 4 alineatul (2), Comisia poate modifica dispozițiile alineatului (3) ale prezentului articol în cazul în care este necesar.
Articolul 4
Comitetul de gestionare pentru zahăr
(1) Comisia este asistată de Comitetul de gestionare pentru zahăr.
(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.
(3) Perioada menționată la articolul 4 alineatul (3) din Decizia 1999/468/CE se stabilește la o lună.
Articolul 5
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 mai 2007.